## Mazón: “Habilitem 204 noves places d’aparcament i servici ininterromput de TRAM per a facilitar desplaçaments en Fogueres”

*** Avança que el pròxim 18 de juny obrirà l’aparcament provisional que, juntament amb el que ja té Adif, oferirà 624 punts d’estacionament a alacantins i visitants
* Assenyala que el nou pàrquing forma part del procés constructiu de la futura Estació Central, que “avança a bon ritme” i que permetrà crear un gran node intermodal que connectarà trens, TRAM i autobusos
* Destaca les 120 hores de servici ininterromput que oferirà el TRAM, que ha reforçat la seua plantilla amb 15 maquinistes, 27 agents d’estació 10 interventors i 2 caps de circulació, a més de personal de neteja i seguretat
* Els desplaçaments en TRAM evitaran més de 240.000 viatges en vehicles privats, amb la qual cosa es deixaran d’emetre 542 tones de diòxid de carboni i un estalvi de més de 200.000 litres de combustible, segons les estimacions d’FGV**

**Alacant.**

El president de la Generalitat, Carlos Mazón, ha avançat que el Consell obrirà el pròxim 18 de juny un aparcament públic alternatiu en l’estació d’Adif d’Alacant amb 204 places d’estacionament, la qual cosa juntament amb el servici ininterromput de TRAM entre el 20 i el 25 de juny facilitarà els desplaçaments en Fogueres i reduirà emissions contaminants.

El cap del Consell ha visitat les obres de l’Estació Central, “que avancen a bon ritme”, a on ha explicat que les noves places, huit de les quals són adaptades, “se sumen a les 420 que ja disposa Adif en l’actualitat, i amb això alacantins i visitants disposaran de 624 punts d’aparcament per a accedir a la ciutat de manera més còmoda i gaudir de les festes”.

Així mateix, ha destacat que el Consell oferirà des del dia 20 a la matinada del 25 de juny un servici ininterromput de TRAM, “120 hores de servici continuat dia i nit que posem en marxa per segona vegada en la història després de l’extraordinari acolliment que va tindre la iniciativa l’any passat”.

La previsió és que més de 530.000 usuaris utilitzen els servicis de TRAM durant estos cinc dies i que es deixen d’efectuar més de 240.000 desplaçaments de vehicles privats, la qual cosa redundarà en una indubtable millora del trànsit rodat per la ciutat i de la qualitat mediambiental dels seus ciutadans, ha destacat el president.

En este sentit, ha realçat que en evitar-se viatges amb cotxe “deixaran d’emetre’s 542 tones de diòxid de carboni a l’atmosfera i un estalvi de més de 200.000 litres de combustible, cosa que significa economitzar més de 300.000 euros”, segons les estimacions d’FGV.

En total, per als dies de festes s’han programat 2.924 circulacions (2.119 ordinàries i 805 especials), amb 841.260 places en els cinc dies principals de festes. Les unitats de tramvia i tren-TRAM recorreran 45.296 quilòmetres, l’equivalent a 1,1 volta al món, i que suposa un 35 % més de servicis en Fogueres que en la resta de l’any.

Per a oferir este servici, FGV ha reforçat la seua plantilla amb 15 maquinistes, 27 agents d’estació, 10 interventors i 2 caps de circulació, així com més personal de neteja. A més, es passarà de 50 servicis de vigilants de seguretat a 155 per a cobrir els servicis especials, ha destacat.

**Estació Central**

Carlos Mazón ha destacat la marxa de les obres de la futura estació central, en les quals “s’està treballant sense descans i avancen a bon ritme”, per la qual cosa “es manté el termini previst de 52 mesos” d’execució, i estarà finalitzada per a finals de 2027 principis de 2028.

El cap del Consell ha ressaltat que la Generalitat ha invertit 102 milions d’euros en una estació que “serà pionera, única i referent a Europa”. Una obra, ha afegit, que permetrà crear un gran node intermodal “en el qual es trobaran el tren, el tramvia, l’AVE i els autobusos”, tant urbans, metropolitans com interurbans, “que donarà una nova configuració a la ciutat i a la província”.

Amb l’obertura del nou punt d’estacionament les dos zones d’aparcament quedaran comunicades internament i es mantindrà operatiu l’accés actual de vehicles des de l’avinguda Aguilera pel carrer Alcalde Rafael Millá Santos.

Una vegada passades les festes s’ocuparà una part més de l’aparcament existent per a continuar amb la construcció de les pantalles de pilons en l’avinguda Salamanca. Estos treballs continuaran durant tot 2025 i permetran, d’una banda, excavar el caixó de l’estació en si i, d’altra banda, el túnel davall l’avinguda que donarà continuïtat a la infraestructura ja construïda, que forma part de l’estació de Luceros.

Esta fase de les obres del futur nexe de comunicacions va començar en gener en l’accés principal a l’aparcament de l’estació d’Adif, des de l’avinguda Salamanca, per la qual cosa ha sigut necessari reconfigurar també els accessos per als vianants i de parada de vehicles per als usuaris de l’estació.

La Generalitat ha previst garantir durant este estiu 500 places per a donar servici als visitants i turistes que arriben a la ciutat en temporada alta. A finals d’estiu s’ocuparan altres 100 places més i es modificarà l’accés rodat a l’aparcament, i es passarà a fer-los pel carrer Metge Pedro Herrero.

El projecte arreplega l’execució d’un tram de túnel de 72 metres de longitud, de connexió amb la infraestructura ja executada davall l’avinguda de l’Estació i la nova estació central davall superfície, que inclourà accessos i vestíbuls, i la planta que allotjarà andanes i quatre vies.

Fecha: 09/06/2025